Direcció de projecte: Servei Meteorològic de Catalunya
Membres del projecte: Hi col·laboren: la Universitat de les Illes Balears, que actua com a coordinador del projecte, la Universitat de Barcelona, Météo-France, la Universitat de Portsmouth, la Universitat Politècnica de Catalunya, la Universitat Complutense de Madrid, AEMET, Laboratoire d'Aerologie (Toulouse) i Institut d'Estudis Andorrans.
Període: 12 de febrer de 2016 a 31 d'agost de 2018
Les zones de muntanya són zones molt vulnerables per les conseqüències que el canvi climàtic té sobre la circulació general atmosfèrica.
En aquestes zones els fenòmens locals i complexos com els fluxos catabàtics i anabàtics, formació d'inversions tèrmiques, ones de muntanya, precipitació orogràfica, i el règim de vent, influeixen molt sobre la circulació atmosfèrica local i afecten el clima a gran escala en diverses formes.
De fet, es preveu que per l'efecte de l'escalfament global hi hagi un augment dels fenòmens extrems a les zones de muntanya, la qual cosa fa necessari l'estudi dels processos locals que tenen lloc en aquestes zones.
L'estudi d'aquests fenòmens s'emmarca dins del projecte ATMOUNT, en el qual hi participen diverses entitats entre les quals hi ha la Universitat de les Illes Balears, la Universitat de Barcelona, el Servei Meteorològic de Catalunya i Meteo France.
Aquest és un projecte cofinançat pel Ministerio de Economia, Industria y Competitividad.
Estan previstes un seguit de campanyes observacionals al llarg del 2017 de les quals algunes ja s'ha iniciat l'octubre del 2016: GWOP'17
La realització d'una campanya de mesures amb equipaments especialitzats és una de las activitats més importants i més beneficioses del projecte ATMOUNT perquè ens permet de mesurar variables meteorològiques per estudiar cadascun dels fenòmens en la zona de la Cerdanya.
La Cerdanya es va escollir perquè és una zona amb presència de fortes inversions tèrmiques, la qual cosa s'ha vist en diferents campanyes d'observació.
Per altra banda, el fet de tenir un aeròdrom a la zona ha permès conèixer de la mà dels pilots la formació d'importants ones de muntanya que es formen a sotavent del Pirineu.
Finalment, el fet de ser una zona envoltada de muntanyes converteix la Cerdanya en una zona on poder estudiar la precipitació local associada a l'orografia.
Per aprofundir en l'estudi d'aquests fenòmens, s'han organitzat dues campanyes diferents però a la vegada complementàries:
GWOP'17 - Campanya de llarga durada per estudiar les ones de muntanya i la precipitació orogràfica, que ha tingut lloc des d'octubre del 2016 fins l'abril del 2017.
Se centra durant el període de l'any en el qual es sol donar més situacions d'ones de muntanya i diferents tipus de precipitació, ja que no només interessa estudiar la pluja sinó també la neu o la calamarsa.
Aquesta campanya no necessita mesures intensives atès que s'estudien fenòmens més estacionaris, que canvien lentament en el temps i que, per tant, demanen períodes d'estudi més llargs.
La campanya CCP'17 es durà a terme a començament de 2017 i té com a objectiu captar dades en el període de l'any en què sovintegen les inversions tèrmiques.
Estudiar interaccions atmosfera-superfície en zones de muntanya per a una millora comprensió dels impactes del canvi global a les zones de muntanya.
Per una banda s'estudiaran els mecanismes de formació i destrucció dels Cold Air Pools (CAP), i els mecanismes d'intercanvi sòl-atmosfera.
Per altra banda, també s'estudiarà la interacció dels fluxos sinòptics amb les muntanyes a l'escala d'aquestes, analitzant la manera en què la muntanya pertorba un flux establement estratificat, generant ones de muntanya i rotors a sotavent, que resulten potencialment perillosos per a l'aviació.
Finalment, s'estudiarà també els diferents tipus de precipitació i la influència de l'orografia sobre aquesta.
Durant el 2016-2017 s'ha posat en marxa una campanya de mesures meteorològiques a la Cerdanya formada per una campanya intensiva d'estudi de les inversions tèrmiques entre gener i febrer del 2017 i una campanya de llarga durada per estudiar les ones de muntanya i la precipitació orogràfica entre octubre de 2016 i abril de 2017.
Al llarg del 2018 s'ha avaluat el comportament del model WRF operatiu al Servei Meteorològic de Catalunya a la zona d'estudi durant la campanya experimental (desembre 2016 - abril 2017).
D'una banda, s'han comparat els camps de precipitació pronosticat i observat amb l'objectiu de caracteritzar l'ombra pluviomètrica a la Cerdanya i la dependència de la precipitació amb l'altitud.
D'altra banda, aprofitant les mesures del Micro Rain Radar (MRR), s'ha avaluat fins a quin punt el model és capaç de reproduir algun dels episodis amb precipitació i ones de muntanya.
Aquest és un projecte cofinançat per la "Agencia Estatal de Investigación" (AEI) del Ministerio de Economia y Competitividad i el Fons Europeu de Desenvolupament Regional (FEDER).
Cronograma de les dues campanyes observacionals.
Temàtics de Medi ambient i sostenibilitat